CELEX: 32018D0322
Language: el
Date: 2018-03-02 00:00:00
Title: Εκτελεστική απόφαση (ΕΕ) 2018/322 της Επιτροπής, της 2ας Μαρτίου 2018, για την αναστολή της διαδικασίας εξέτασης σχετικά με τα εμπόδια στο εμπόριο τα οποία συνίστανται σε μέτρα που έλαβε η Δημοκρατία της Τουρκίας όσον αφορά το εμπόριο μη επιχρισμένου χαρτιού άνευ ξύλου

5.3.2018   
            
            
               EL
            
            
               Επίσημη Εφημερίδα της Ευρωπαϊκής Ένωσης
            
            
               L 62/36
            
         ΕΚΤΕΛΕΣΤΙΚΉ ΑΠΌΦΑΣΗ (ΕΕ) 2018/322 ΤΗΣ ΕΠΙΤΡΟΠΉΣ
   της 2ας Μαρτίου 2018
   για την αναστολή της διαδικασίας εξέτασης σχετικά με τα εμπόδια στο εμπόριο τα οποία συνίστανται σε μέτρα που έλαβε η Δημοκρατία της Τουρκίας όσον αφορά το εμπόριο μη επιχρισμένου χαρτιού άνευ ξύλου
   Η ΕΥΡΩΠΑΪΚΗ ΕΠΙΤΡΟΠΗ,
   Έχοντας υπόψη τη Συνθήκη για τη λειτουργία της Ευρωπαϊκής Ένωσης,
   Έχοντας υπόψη τον κανονισμό (ΕΕ) 2015/1843 του Ευρωπαϊκού Κοινοβουλίου και του Συμβουλίου, της 6ης Οκτωβρίου 2015, που καθορίζει ενωσιακές διαδικασίες στον τομέα της κοινής εμπορικής πολιτικής για να διασφαλιστεί η άσκηση των δικαιωμάτων της Ένωσης στο πλαίσιο των κανόνων του διεθνούς εμπορίου, ιδίως αυτών που έχουν θεσπιστεί στο πλαίσιο του Παγκόσμιου Οργανισμού Εμπορίου (1) (κανονισμός για τα εμπόδια στο εμπόριο), και ιδίως το άρθρο 12 παράγραφος 2,
   Μετά από διαβούλευση με την επιτροπή εμπορικών εμποδίων,
   Εκτιμώντας τα ακόλουθα:
   
               (1)
            
            
               Στις 21 Απριλίου 2017 η Συνομοσπονδία Ευρωπαϊκών Βιομηχανιών Χαρτιού (CEPI) υπέβαλε καταγγελία εξ ονόματος της ενωσιακής βιομηχανίας χαρτιού, σύμφωνα με το άρθρο 3 του κανονισμού για τα εμπόδια στο εμπόριο.
            
         
               (2)
            
            
               Η CEPI ισχυρίστηκε ότι, στις 28 Σεπτεμβρίου 2015, η Δημοκρατία της Τουρκίας θέσπισε ένα σύστημα επιτήρησης των εισαγωγών για το μη επιχρισμένο χαρτί άνευ ξύλου, το οποίο περιλαμβάνει ειδική απαίτηση για έκδοση αδειών εισαγωγής, καθιστά αδύνατες τις εισαγωγές με αξία κάτω από ένα συγκεκριμένο όριο και δημιουργεί εμπόδια στο εμπόριο όσον αφορά τις εισαγωγές με αξία πάνω το εν λόγω όριο.
            
         
               (3)
            
            
               Η Επιτροπή αποφάσισε ότι η καταγγελία περιείχε επαρκή αποδεικτικά στοιχεία για να δικαιολογηθεί η έναρξη διαδικασίας εξέτασης. Ως εκ τούτου, στις 7 Ιουλίου 2017 δημοσιεύτηκε ανακοίνωση σχετικά με την έναρξη της διαδικασίας εξέτασης στην Επίσημη Εφημερίδα της Ευρωπαϊκής Ένωσης
                   (2).
            
         
               (4)
            
            
               Κατά τη διάρκεια της έρευνας, η Δημοκρατία της Τουρκίας ανακάλεσε την εφαρμογή του συστήματος επιτήρησης των εισαγωγών όσον αφορά το μη επιχρισμένο χαρτί άνευ ξύλου.
            
         
               (5)
            
            
               Παρά την ανάκληση του μέτρου μέσω του οποίου το μη επιχρισμένο χαρτί άνευ ξύλου υπαγόταν στο σύστημα επιτήρησης, το σύστημα επιτήρησης εξακολουθεί να υφίσταται και θα μπορούσε να θεσπιστεί εκ νέου σε σχέση με το μη επιχρισμένο χαρτί άνευ ξύλου. Επομένως, η Επιτροπή θεωρεί σκόπιμο να μην περατώσει, αλλά να αναστείλει τη διαδικασία.
            
         
               (6)
            
            
               Η Επιτροπή θα παρακολουθεί την κατάσταση.
            
         
               (7)
            
            
               Τα μέτρα που προβλέπονται στην παρούσα απόφαση είναι σύμφωνα με τη γνώμη της επιτροπής εμπορικών εμποδίων,
            
         ΕΞΕΔΩΣΕ ΤΗΝ ΠΑΡΟΥΣΑ ΑΠΟΦΑΣΗ:
   Άρθρο 1
   Αναστέλλεται η διαδικασία εξέτασης σχετικά με τα εμπόδια στο εμπόριο τα οποία συνίστανται σε μέτρα που έλαβε η Δημοκρατία της Τουρκίας όσον αφορά το εμπόριο μη επιχρισμένου χαρτιού άνευ ξύλου.
   Άρθρο 2
   Η παρούσα απόφαση αρχίζει να ισχύει την εικοστή ημέρα από τη δημοσίευσή της στην Επίσημη Εφημερίδα της Ευρωπαϊκής Ένωσης.
   
      Βρυξέλλες, 2 Μαρτίου 2018.
      
         
            Για την Επιτροπή
         
         
            Ο Πρόεδρος
         
         Jean-Claude JUNCKER
      
   
   
      (1)  ΕΕ L 272 της 16.10.2015, σ. 1.
   
      (2)  ΕΕ C 218 της 7.7.2017, σ. 20.